Oscar Klein
Oscar Klein, 15.9.1894-5.2.1977, svensk fysiker. Fra 1918-30 opholdt Klein sig mest i København som Niels Bohrs assistent; i 1930 blev han professor i Stockholm. Klein udviklede en femdimensional kombination af elektrodynamik og generel relativitetsteori og kom derved frem til en relativistisk bølgeligning, Klein-Gordon-ligningen. Sammen med Yoshio Nishina beregnede han spredningsamplituden for Comptonspredning (Klein-Nishina-formlen). Endvidere bidrog han til udviklingen af kvantefeltteorien og sammen med Hannes Alfvén til kosmologien.